Várszegi Asztrik nyugalmazott pannonhalmi főapát előadása a munkáról

Már tapasztalatom van a találkozással, és azt gondolom, hogy próbáltam összegyűjteni a munkával kapcsolatban néhány gondolatot. És ahogy Péter itt meghirdette, és rögtön mondom is, csak fölhívnám a figyelmet, hogy én olyan irodalmat próbáltam megadni, amelyek könnyebben elérhetők az interneten keresztül. A zsinati dekretumokat, a pápai megnyilatkozásokat, és a magyar vonatkozásban is meglevőket. 
Éppen most emlékezünk arra, hogy 25 éve a Püspöki Kar is kiadott a munkáról, a társadalomról egy körlevelet. Ezt most dicsérik, de nem dicsérni kell, hanem újra olvasni. Másik dolog pedig az, hogy van nekünk egy bencés rendtársunk, Anselm Grün, akinek számos fordítása megjelent már magyarul, az ő műve az Életet fakasztó vezetés. Ez nem a reklám helye, de szerezzétek be, hogyha tudjátok. Így mondanám, hogy a korai kereszténység és a szerzetesség tapasztalatát próbálja átadni, és mindannyiunknak megközelíthető. 

Kedveseim, a témához! A Mária Rádió meghívásában egy féloldalnyi kérdéssor szerepelt, nem tudom, hogy azt ti láttátok-e.
Hogyan hasznosíthatók ezek a tanítások munkavállalóként, vezetőként, munkahelyi közösségként? Milyen a pályaválasztási és munkahelyi kultúránk? Én ezekre megpróbáltam rövid válaszokat összegyűjteni, de nem a kérdéseket mondom, hanem nagyon röviden, hogy mit tanít a kereszténység a munkáról? Amikor a kereszténység születik, így mondom, a Római Birodalomban, éppen útközben már fejtegettem, akkor a munka az nagyjából a rabszolgomunkával, a fizikai munkával, a csúnya munkával volt azonos. És amikor a szerzetesség elindul és a szándéka, hogy fönntartsa az életét és gyakorolja a munkát, az ora et labora, imádkozzál és dolgozzál, – a munka az a közösséget fenntartó munka, és aztán később lesz belőle a társadalmat átalakító munka.

A Biblia szerint, – bár ugye, hogy arcod verítékével fogod megkeresni a mindennapi kenyeredet, olvassuk ehhez hasonlóképpen, – a munka nem büntetés, hanem Isten teremtő művében való részesedés. Munkatársai vagyunk az Istennek, Pál apostol ezt már így mondja. A Teremtés könyvében az ember megbízást kap: művelje és őrizze a Földet.

Jézus, a mintánk, maga is kétkezi munkát végzett Názáretben. Pál apostolról tudjuk, hogy szintén dolgozik, sőt meg is fogalmazza keményen, hogy aki nem dolgozik, az ne is egyék (ez egy ilyen belső kritika). Tehát ez azt jelenti gyakorlatilag, hogy a keresztény küldetéshez, létezésmódhoz a munka komolyan hozzászámít.

Szent Benedek Reguláját idézném, érthető módon, és mondtam is, hogy ora et labora, de szeretném kiegészíteni, ez valószínűleg még köztetek sem annyira ismerős. Ezt a két szót, kiegészíti most a mai bencés egyetemes közösség egy harmadikkal, ami nem szerepel a Regulában, így: et lege, olvass. Tehát a szellemi, spirituális művelődés követelményével, egyéni és közösségi szinten, mert ezt hordozzuk 1500 éve.

A Reguláról azt is mondják az értelmezők, hogy Európa kultúrája részben azért is futott fel, fejlődött, mert intézményesen időt rendelt a Regula az olvasásnak. És az olvasás, ez aztán mindent jelentett a korai szerzetesség számára, nyilvánvalóan elsőként a Szentírást, a kinyilatkoztatást, az egyházatyákat, Szent Benedek atyánk föl is sorolja, de hát aztán az ókornak a műveit. És tulajdonképpen az olvasás intellektuális munkájával sikerült asszimilálni a középkori Európának tulajdonképpen az ókort a kereszténységgel, és a kereszténység adta tovább ezt az intellektuális fejlődést, ami hát mindmáig, nem tudom, a végső vagy utolsó előtti stádiumában, de hát itt van közöttünk is. Tehát ora et labora et lege, ez a Bencés kifejezés.

Mit jelent ez most konkrétabban, munkavállalóként, vezetőként? Mert, ugye, ezért még egy apát is felelős a kolostorban. Az apát egy személyi felelőse a gazdasági életnek is és a monostorban folyó munkának is, legyen az fizikai, tehát az apátság épületegyüttesének fenntartása vagy felújítása, de a munka, a szellemi, az iskolát, a pedagógiai munkát is jelenti. Tehát adott esetben azért is felelős az ember. Munkavállalóként a lelkiismeretes munka, a megbízhatóság, az együttműködés, a folyamatos tanulás és másoknak a tisztelete. Ezt nem biztos, hogy mindig így elmondjuk, de ez hozzátartozik. A keresztény ember nem pusztán elvégzi a munkáját, hanem felelősséget is vállal érte. Ez egy finom, de minőségi különbség.

Vezetőként itt is ülnek néhányan. A vezetés nem uralkodás, hanem szolgálat. A Mercedes Művek gazdasági igazgatója 60 éves korában gondolt egy merészet és nagyot, és belépett a münsterschwarzachi bencés közösségbe. 
Az egyház nagyvonalú, – már özvegy ember volt, – minden hónapban fogadhatta a gyerekeit és az unokáit. Családi öröme volt, mert hozzá tartoztak. De egyébként a kolostornak dolgozott. És az öregkori egyik terméke az volt, hogy „Arbeiten: dienen”, tehát a munka tulajdonképpen szolgálat. És ha így közelítjük meg, akkor ki-ki, aki ezt végzi, tényleg mély értelmet tud adni. Tehát, vezetőként, mindenekelőtt nem uralkodás, parancsolás, hanem szolgálat.

A jó vezető bizalmat épít, meghallgat, fejleszt, felelősséget vállal, képes dönteni, elismeri munkatársai érdemeit. Hát ezek ilyen staccato, kiemelt szavak, de ezek mindegyike tulajdonképpen egy program. Ezt hangsúlyozni kell, mert a mi világunk tele van kiskirállyal meg uralkodókkal.

Ugye, a költő mondja, hogy egy szolga van. A világ tele van hatalmaskodó urakkal, egy szolga van: az Isten. Hát én azt gondolom, hogy a hívő ember az Isten szolgáló, szerető példáját követi.

Szent Benedek az apátot nem parancsoló főnöknek, hanem atyának mutatja be, akinek a legfontosabb feladata az, hogy törődjön az egyesek talentumainak a kibontakoztatásával. És ez mutatis mutandis, elnézést ezekért a szakkifejezésekért, megváltoztatva a megváltoztatandókat. Szent Ágoston írásaiból veszi át Szent Benedek az apátra vonatkoztatva ezeket a szavakat, mert a keresztény, a katolikus egyházban a püspökség nem uralom, hanem szolgálat.

És ezt belső kritikával úgy szoktuk mondani, hogy erről nem dumálni kell, hanem gyakorolni kell. Ezt a kedves vezetőknek is mondom, a jelenlévőknek. Tehát a vezetés nem uralkodás, hanem szolgálat.

Bizalmat építeni, meghallgatni. Az iskolában az első az, hogy azt a gyereket valahol úgy lencsevégre kapni, vagy olyan lehet, hogy kisfiam, miért így gondoltad, vagy miért így, vagy hogy stb. És hogyha el tudja mondani a benne lévő kérdést, vagy feszültségét, akkor a felére csökken már a probléma. És a következő kanyarban tudunk vele bánni, mert a tanár nem kihívója, hanem elfogadó mestere vagy tanára.

Tehát ezek apróságok, amikre nem gondolunk, és hevesen reagálunk, pedig, ha szolgálva, ha odafigyeléssel, – ezek ingyen való ajándékok, – ha tudjuk gyakorolni, akkor nyugodtan a probléma méregfogát ki tudjuk húzni. Kitérő, de talán belefér az időnkbe: a Bencés Regulának van 73 fejezete. A 27. és a 28. arról szól, hogy miként kell a kiközösítettel bánni.  Az apátnak tanácsot ad. És inkább a problémát, nem a szöveget.

Nincs olyan közösség, ahol az elöljárónak, főnöknek ne kellene figyelmeztetni, vagy szólni a beosztottnak. Na most, hogy szoktunk reagálni? Megsértődünk. Természetes állapot. De ezt a megsértődöttséget fel kell valahogy oldani, mert akkor nem megy a kocsi tovább. Ezt a Regula, a szerzetesi tapasztalat tudja, és azt mondja Szent Benedek az apátnak, hogy kérjen fel egy másik, magyarán, kívülálló, már nem a közösségből, kívülálló idősebb testvért, aki azt a testvért, akit figyelmeztetett, vagy rendre utasított az apát, mintegy titokban, bizalmasan vigasztalja a magával küszködőt. Az apát pontosan tudja: ha én azt mondom neked, hogy dolgozz egy kicsit pontosabban, meg figyelj oda jobban, ezzel te sérülsz és haragszol rám.
Viszont ez a valóság. Tehát én nem mehetek oda, hogy nem gondoltam ezt igazán komolyan, meg se akartalak bántani, hanem tényleg dolgozzál egy kicsit komolyan. Ezt az apát nem teheti meg ebben a viszonyban, hanem szól egy másiknak, egy harmadiknak: te, most menj oda a kollégához, ő vergődik magával, viaskodik magával, bátorítsd, hogy csinálja másképp, hogy a főnöknek igaza van. Mi úgy szoktuk: ne törődj az öreggel, úgyis ballábbal kelt fel.

Nem ez a természetes reakció? Ez rendkívül finom, hogy mondjam, és ezzel kvázi vigasztalja a magával küszködőt. Hát ebben annyi finomság van, és ez egy 1500 éves keresztény bölcsesség, ami alkalmazható, azt gondolom, hogy a vállalkozói szférában is. Ennyit erről.

És még egy bölcsességet mond Benedek, azt mondja, hogy az elöljáró, a főnök úgy járjon el, mint a Medicus Sapiens, a bölcs orvos. Használja az intések kenőcsét, tehát a szelídebb figyelmeztetést. Aztán akkor a vesszőzésnek a komolyabb voltát, – hát elfenekelték, hát kapott egye-kettőt a középkorban, meg az ókorban, ez nem volt ritkaság, tehát ilyen is volt.
És akkor azt mondja: ha már mindent megtettek, akkor imádkozzanak érte. Mert Isten mindenkit meg tud gyógyítani. És aztán ha se az imádság, semmi, akkor használja a szikét, az operálókést, és vágja le a beteg tagot.

Mert, döbbenet, ez egy magyar fordítás, kis, hogy mondjam, barokk vagy középkori: egy rühös juh megfertőzi az egész nyájat. Magyarán, egy szolgáló elöljárónak mindent meg kell tennie, annak érdekében, hogy segítsen, figyelmeztessen, bátorítson, de ha olyan ellenállásra talál, aminek a következménye már a közösséget veszélyezteti, akkor használja az operálókést, akkor küldje el, távolítsa el. És akkor így jön, hogy egy beteg, orvosi körökben maradva, vagy képletben, megbetegíti, megfertőzi a többit is.

Hát ez jó magyar parasztos kifejezés: egy rühös juh a többit is megfertőzi. Ez a Regula 27- 28.
fejezete, – csak ezt a meghallgatásnak, a személyes törődésnek a margójára. Itt lehet finomabban beszélni, de mindannyian tudjuk, hogy a valóság az fájdalmas ilyen esetben, nagyon nehéz megengesztelni, és pláne, hogyha a másik fél nagyon nehéz önértékelési problémával, vagy egyebekkel küzd, akkor szinte lehetetlen valamit kezdeni vele. De a keresztény gyakorlat az, hogy a lehetetlent is meg kell próbálni. Ennyit vezetőként.

Milyen örökséget kaptunk, milyen hagyományaink vannak a magyar világban? A jelen helyzetben is azt mondhatjuk, és ezt mondhatom bátran 80 évvel, tapasztalattal, hogy több generáció tapasztalata egymás mellett él a mi magyar társadalmunkban is.

Pozitív örökség, hogy azért a szorgalom is jelen van. Tehát egy törekvés, a szakmai igényesség és a becsület, ha nem is mindig ez teng túl, de azért mégiscsak a becsületes munka, a családokból, a nagyobb közösségben hangoztatva, elvárva stb. Viszont gyógyítani kell a főnöknek, munkatársnak azt, hogy vannak munkamániások, vagy pedig belemenekül a munkába az illető.

Ezt is, azt gondolom, hogy figyelembe kell venni, túlzott munkaközpontúság: hallgass és dolgozz, – ez is jelen van. Ez egy proli örökség, bocsánat azért a kifejezésért, de történhet ez értelmesebb szinten is, a lélektan azt mondja: munkába menekül, és nem lát semmit sem, megszakadnak az emberi kapcsolatai. Aztán van félelem alapú vezetés, a hibázásnak a büntetése, a bizalom hiánya, a munkának és az embernek az összetévesztése.

Ezek valóságok, érdemes lenne majd végiggondolni, és itt bevezetni azt a gyakorlatot, hogy kedveseim, odafigyeléssel, ráfigyeléssel, diagnózis állapítással sokat segíthetünk magunknak, hogy mi legyen az az út, ahogy a munkatársakkal vagy a ránk bízottakkal, adott esetben még a családban is, dűlőre tudjunk jutni. A fiatalokról nagyon sok kritikát szoktak mondani, meg általában így pausál kritizáljuk, ne tegyük. A fiatalokat egyrészt mintánkkal, példánkkal tanítani kellene, és bátorítani, s akkor itt megállok.

Pedagógiám nagy része abból áll, hogy törekszem – (én most már csak alkalmilag találkozom, tanítottam rendszeresen évtizedig,) a gyereket megismerni, és a benne lévő jót erősíteni. Ezt megint a Bencés Regulából úgy tudnám megfogalmazni, hogy adott esetben a munkaközösség, egy kolostor, annak van egy főnöke, egy vezetője, nálunk apátnak mondják, és ezért a Regula azt mondja: az apát a fiataloknak, a jelentkezőknek az oktatására jelöljön ki egy tapasztaltabb testvért, aki nagy gonddal figyel rájuk, és aki alkalmas a lelkek megnyerésére. Ezen érdemes eltűnődni.

Kedveseim, ez egy 1500 éves, még idősebb keresztény bölcsesség. Tehát, hogy úgy álljunk a másikhoz, a törékenyebbhez, a fiatalabbhoz, az idősebbhez, magyarán mindenkihez, hogy ez segítsen neki fölfedezni azokat az értékeket, amiket a másik hordoz. És megnyerni ennek a jót. Ennek roppant egyszerű formái is vannak. A gyerekek reggel még olyan álmosak, hogy időnként köszönni is elfelejtenek. És higgyétek el, nem megalázó, hogy: öreg, fölébredtél már? Jó reggelt. Egy szót se szólt. Tehát az adott esetben humorral fölhívni a figyelmét, hogy mit hagyott ki. Legközelebb már köszön.

Az jó, mikor jönnek kisgyerekek, nem szokták meg a kolostori környezetet, és akkor reggel nekem „Csókolommal” köszönnek. Ugye, mindjárt lehet tudni, hogy ez a kis vad még nincs megszelídítve, mert nem Laudetur Jesus Christus. A baj ott kezdődik, hogy azt sem mondják.

Tehát ezt tessék megjegyezni, hogy olyan munkatársat, hogy is mondják, személyzetist, ugye, olyan „személyzetist” kinevezni, aki alkalmas a lelkek megnyerésére. És kedveseim, egy magával küzdő kamasz, megint visszafordulok a fiatalok világához, rendkívül hálás, ha azt a minimálisat, – hát, ha még jó is van benne! – megdicséred, szóvá teszed. Ő nem ismeri még magát. Küszködik magával. Nem tudja, hogy mit szabad, mit nem. Meg kell erősíteni a jóban. 
Előzőleg orvosokkal is, vagy kollégákkal is találkoztam. Azt mondják, van, hogy jön a gyerek és a hivatásával küzd, és azt mondja, hogy orvos szeretne lenni. És akkor az ember arról beszél neki, hogy az orvos, ez egy csodálatos hivatás. Tulajdonképpen Jézus Krisztus hivatásának a másik oldala. Ha megfigyeljük az evangéliumokat, Jézus odaáll a közösség elé, meghirdeti Isten országának örömhírét, ez az örömhír az, hogy az Isten szeretet, ez magában véve örömhír, és nem egy bosszúálló gyilkos, vagy mit tudom én, egyházjogász, hanem gyógyító vagy általános jogász, mindegy milyen. És a másik meg az, hogy meggyógyította a betegeket.

Tehát a krisztusi küldetésnek két oldala: az örömhír, az evangelizáció, és a gyógyítás. És higgyétek el, és gyakoroljátok: a kereszténység gyógyító vallás. Nem magyarázó. Tessék, végig gondolni. 
Igen, milyen örökséget, – vissza… – a félelem alapú vezetés, a büntetés, – van, amikor ezt meg kell tenni, ez kellemetlen, de mindig nagyon megokoltan és megfontoltan kell tenni. Igen, és az új nemzedék keresi az értelmes …, – önmagát keresi.

És ebbe az önmagába kell beleilleszteni azt, hogy mit, miért csinál. Még azt is, hogy jogász lesz, és az igazságot keresi. De főképpen, hogyha orvos, akkor azokat nagyon fel kell készíteni, mert tudnunk kell, hogy az orvosok iránt valami elementáris bizalommal fordul az ember.

Szörnyű… Rokonaimat eljuttattam egy orvos diákomhoz, és beszámoltak az orvossal való találkozásról. És azt mondták nekem, hogy te, Imikém, velem még orvos kezet nem fogott.

Hát, mondom, ez elég szégyen az orvosi társadalomra, hogy ez kimaradt a képzésükből. Kedveseim, pontosan ez az ősbizalom, amivel egy orvoshoz fordulunk, ha az az orvos még kedves is, jó, – már félig meggyógyította azt a beteget. És a kézfogás az csodát tud művelni.
Nem ragozom. Értitek. 

Na most itt, igen, még tovább megyünk. Hogyan alakul ki inspiráló munkahelyi kultúra? Egy szervezet kultúráját nem a szabályzat, hanem a viselkedés adja meg.

Hogyan valósul meg ez a mindennapokban? Az inspiráló, tehát az ihlető közösség alapja az, hogy a közös küldetést, a bizalmat, az őszinte kommunikációt és egymást megbecsülik. Tehát alap emberi értékekről van szó közöttünk, hogy azt képviselhessük, ami a feladatunk, vagy portékánkat úgy tudjuk eladni. Magunk között ez a hozzáállás.

És így alakul a munkahelyi kultúra. Tehát nem a szabályzatok, hanem a mindennapi viselkedés. Az inspiráló közösség alapja az, hogy tudatosítsuk, hogy miért vagyunk.

Tehát a közös küldetés, a bizalom, és hát a másiknak a megbecsülése. Megint elnézést, hogy a Regula alapján is próbáltam dolgozni. A Bencés közösségek évszázadok óta azt mutatják, hogy a tartós intézményt csak közösen vallott értékekre lehet építeni.

És ez vonatkozik, ahonnan vettük, az Egyházra. Mert hát az Egyházon belül vagyunk egy speciális közösség. Egyébként hadd mondjam, az egyetemes bencésség 2029-re jubileumi évet hirdetett meg. 
529-ben Szent Benedek atyánk Monte Cassinón, erre tehető, hogy a Regulát írja. Tehát amiről én itt nektek beszélek, vagy próbálok erőlködni, az egy 1500 éve gyakorolt keresztény bölcsesség.

És akkor gondoljátok, hogyha eddig megmaradt, akkor mégiscsak van ennek valami alapja, ereje, biztonsága. És ez azt jelenti, hogy keresnünk kell ezeket az ősi szövegeket, ennek az értelmezését, és a mi modern lélektani, pszichológiai kultúránkkal, szakkifejezéseinkkel újra el kell juttatni saját magunkhoz, illetve másokhoz. – Van még időnk? 

Jó, akkor, kedveseim, azt, hogy mikor érdemes pályát változtatni, ezt majd a jegyzetből veszitek. A keresztény hagyomány végső üzenete az, hogy a munka nem megélhetési eszköz csak, hanem hivatás, emberformáló út. Akkor válik áldássá, ha nem öncélú teljesítményhajszává, hanem a közjó szolgálatává lesz.

A jövő munkahelyeinek legnagyobb kihívása nem pusztán a mesterséges intelligencia bevezetése, hanem olyan közösségek építése, ahol az ember méltósága, szabadsága, kreativitása, a technológiai fejlődés közepette is megőrizhető. Ebben a tekintetben a kereszténység, azon belül a bencés hagyomány mértéktartásra, közösség-központúságra, a munka és a pihenés és a kulturálódás egységére, mint időszerű iránytűre mutat, ezt próbálja kínálni mindannyiunk számára. Köszönöm a megtisztelő figyelmüket, és majd tessék elolvasni a jegyzeteket.

